任居雲棲枝閣
作者：文同
朝代：宋

paragraphs: 峨峨仙鸞山，杳杳山上閣。
道傍問耕者，居雲之所作。
居雲倜儻士，韁鎖不可縛。
讀書三十年，議論寫不涸。
縱橫入衆藝，深曉不止略。
自笑與世疏，回首念岩壑。
安排事幽隠，終老期此託。
結茅層巒巔，退比籬下雀。
棲枝榜其號，意豈羨鵬鶚。
時茲入岑絕，寄憤滿寥廓。
江風拂危欄，澗月滿疏箔。
獨橫古溜琴，遠意追淡泊。
蕭蕭履霜操，隠隠天外落。
飄揚雜仙籟，泛響度林薄。
其誰共高興，唯此猿與鶴。
願言解塵纓，一赴方外約。